 WANDERI KAMAU, CAROLINE WAFULA Na STANLEY KIMUGE RAIS William Ruto sasa ametetea ziara nyingi ambazo amekuwa akifanya katika nchi za ng’ambo, akisema lengo lake ni kuwafaidi Wakenya. Rais Ruto alitoa kauli hiyo baada ya malalamishi ambayo yamekuwa yakitolewa na baadhi ya Wakenya kuhusu ziara nyingi ambazo amekuwa akifanya katika nchi za nje, hasa wakati huu ambapo hali ya maisha inaendelea kuwa ngumu. Kufikia sasa, Rais Ruto amefanya zaidi ya ziara 38 tangu alipochukua uongozi mnamo Septemba 2022, hilo likimfanya kuwa rais aliyefanya ziara nyingi zaidi za nje nchini, kwa muda wa mwaka mmoja pekee akiwa uongozini. Lakini akihutubu Jumapili, Oktoba 29, 2023 kwenye hafla ya kuadhimisha miaka 40 tangu kuanzishwa kwa Dayosisi ya Kanisa la Kianglikana (ACK) ya Eldoret, Rais alipuuza “kelele” hizo, akizitaja kwamba hazina maana yoyote. Rais alisema, “Ziara hizo zimetuwezesha kutia saini mikataba kadhaa ya kibiashara. Majuzi, nilikuwa nchini Saudi Arabia, ambapo kwa muda wa wiki tatu zijazo, tutatia saini mkataba na taifa hilo. Nilikuwa huko na tukaambiwa kwamba kuna nafasi za kazi za Wakenya 350, 000. Pia, tutatia saini mwafaka mwingine na Bunge la Umoja wa Ulaya (EU) kufungua nafasi kuiwezesha Kenya kuuza mazao yake ya kilimo kwa mataifa 27 wanachama wa muungano huo. Katika siku chache zijazo, Rais wa Bunge hilo atazuru nchini ili kutia saini mkataba huo.” Kauli ya Rais Ruto pia inajiri siku chache baada yake kutangaza kwamba atapunguza marupurupu ya usafiri kwa karibu Sh500 milioni na kuelekeza fedha hizo katika sekta ya elimu ya walemavu. Kwa miezi 14 iliyopita, baadhi ya mataifa ambayo Rais Ruto amezuru ni Amerika, Uingereza, Ufaransa, Ubelgiji, China, Uholanzi, Rwanda, Saudi Arabia, Senegal, Afrika Kusini, Korea Kusini, Uswizi, Zambia na Burundi. Mnamo Ijumaa, Oktoba 27, 2023 Rais Ruto alifanya ziara nyingine kimyakimya nchini Congo (Brazaville) bila mbwembwe ambazo humwandama anapoondoka nchini.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  